Baránik, Alojz, poslanec NR SR (2016-09-20):
Ďakujem. My sme túto správu preberali už na ústavnoprávnom výbore, na ktorom prebehla aj dosť podstatná diskusia. A tak tu uvediem len niekoľko povšimnutí si toho, ako táto správa bola prezentovaná. Podľa môjho názoru a teda pre tých, ktorí sú mladší a nevedia dosť dobre, o čo sa jedná, tak si to môžu naštudovať. Táto správa má charakteristiku podobnú, ako správa zo záverov XXIII. zjazdu Komunistickej strany Sovietskeho zväzu. Všetko v najlepšom poriadku. Sú nejaké drobnosti, ktoré samozrejme riešime a buďte radi, že to nie je horšie. Jednoducho toto je hanba. Tento národ sa potýka s absolútnou záplavou kriminality a to hlavne v tom, že ľudia chápu, že ak je niekto vo vysokom postavení alebo si dokáže kúpiť prokurátora, môže všetko. Teraz nehovoríme o tých obrovských kauzách, ktoré sú ako Bašternák. Teraz hovoríme o jednoduchých prípadoch, kedy prokurátori sú jednoducho kúpiteľní. Ak si môže prokurátor kúpiť v roku 2009 byt za 408-tisíc dolárov na Floride, pričom mesačné poplatky tam sú vo vysokých stovkách, možno tisíc dolárov na údržbu, ak si to môže dovoliť kúpiť za hotovosť a prokurátor, generálny prokurátor s tým nemá žiaden problém, je jasné, že prokuratúra je jednoducho jedna kriminálna organizácia, ktorá kryje kriminálnikov. A je mi to ľúto, že nikto to takto ešte doteraz nepovedal. Ale jednoducho takto to je. Pozrime sa, ako sa formuje prokuratúra. Samozrejme, pán námestník nám teraz hovoril, že sme sa mohli ísť pozrieť na výberové konania na nových prokurátorov. Áno, mohli sme sa ísť pozrieť. Čo by sme videli? Videli by sme, ako tí istí prokurátori, ktorí sa tam dostali ako komunistické nomenklatúrne kádre, ako vyberajú svojich nástupcov. Samozrejme, a sú, určite medzi tými vybranými sú aj slušní, dobrí ľudia. Ale tí budú na tých najnižších postoch, nebudú môcť o ničom rozhodovať, budú musieť poslúchať príkazy tých vyšších. Ja som opakovane písal o viacerých prípadoch, kedy sa obchádza zákon o prokuratúre tak, že napríklad, keď sa jedná o nejakého smeráckeho, smeráckeho exponenta, tak sa nevydá takzvaný negatívny príkaz, ale sa prokurátor, ktorý tohto exponenta smeráckeho stíha, ten sa akože preloží na niekoľko mesiacov a potom, keď ten správny prokurátor vec vyrieši tak, ako si to želá táto vládna garnitúra, tak potom sa ten pôvodný prokurátor vráti na miesto. Jednoducho tu sú vážne symptómy toho, že prokuratúra v podstate nie je nič iné, ako právna ochranka vládnej garnitúry a jej trestnej činnosti. Kauza Bašternák je, samozrejme, toho najznámejším príkladom. Ale nie ani zďaleka jediná. To, že si môže nejaký zločinec, obyčajný, dovoliť podať trestné oznámenie na prokurátora špeciálnej prokuratúry Špirku a že táto generálna prokuratúra s tým nič nerobí, tvári sa, že to je úplne normálne, to je známka toho, že prokuratúra je to, čo som hovoril, právna ochranka vládnej garnitúry. Keby to takto totižto fungovalo, že by úplne každý sa mohol zbaviť svojho trestného stíhania tým, že podá nejaké trestné oznámenie na toho prokurátora, ktorý dozoruje vyšetrovanie jeho trestného činu, tak asi by sme sa nikam nepohli. Ale v prípade, že sa jedná o toho, o taký zriedkavý prípad, že niekto naozaj stíha trestné činy vládnej garnitúry, tak tam odrazu to funguje, generálna prokuratúra nemá s tým žiaden problém, pán generálny prokurátor dokonca sa vyjadruje na tlačovej konferencii tak, že no vlastne k trestnej činnosti tam asi došlo, čo samozrejme je ďalšie porušenie zákona o prokuratúre. Jednoducho toto, čo tu prebieha, je jedna obrovská hanba. Je to potvrdenie toho, že Slovensko nie je právny štát. Prokuratúra sa nikomu nezodpovedá a dáva to každému veľmi jasne najavo. Pokiaľ hovoríme napríklad, keď tu pán námestník hovoril o odklonoch, všimnime si, že kedy sa tie odklony najviac používajú. Tie odklony sa takmer v sto percentách používajú v prípade trestných činov verejných činiteľov, v prípade korupcie. Tam odrazu všetko je odklonené. A prečo? Preto, aby sa, aby sa to na verejnosti a v médiách nepretraktovalo, že ako vládnuca garnitúra korumpuje. Kde je tu verejnoprávny záujem na tom, aby sa odklonila takáto, takáto trestná činnosť? Kde je tu verejnoprávny záujem? Verejnoprávny záujem je taký, aby sa pranierovali títo ľudia, aby všetci vedeli, čo kto v postavení kedy majú možnosť disponovať s verejnými prostriedkami, aby každý vedel, mal možnosť vedieť, čo sa s ich peniazmi deje. A nie, my to takýmto spôsobom zatutlávame. To znamená, že aj to, čo prokuratúra nezametie pod koberec, to nakoniec odkloní tak, aby sa ututlalo to, že nejaký exponent vlády bol odsúdený. Ak hovoríme, alebo ak pán generálny prokurátor hovoril o daňových trestných činoch a že sa tieto stávajú sofistikovanejšími, no zrejme aj taká úplne primitívna dépeháčkovská metóda, ako má pán, mal pán Bašternák, asi tá je príliš sofistikovaná na generálnu prokuratúru, pretože pán Bašternák behá po slobode, robí si ďalšie kšefty, korumpuje verejnú správu na každom kroku a vôbec nemá, vôbec sa nejaví, že by mal nejaký pocit, že by sa musel niečoho báť. Takže to je asi tá sofistikácia, akože zaniesť 12 miliónov niekam v cashi, údajne. Inými slovami, úlohou pána námestníka dnes bolo s kamennou tvárou nám tu prezentovať, že všetko je v najlepšom poriadku a že sa máme tešiť na krajšie zajtrajšky. Jednoducho, ja vyzývam túto snemovňu, aby odmietla takýto prístup a aby robila niečo so skutočnosťou, že generálny prokurátor nie je nič iné, ako hlavný ochranca trestnej činnosti vládnej garnitúry a aby sme urobili všetci niečo pre to, aby sa toto zmenilo. Ďakujem.